text: Forligs-brud at droppe dobbeltspor
  17 november 2011 kl. 14.24
  Transportminister Henrik Dam Kristensen udsat for voldsom kritik fra forligspartierne, fordi han vil droppe dobbeltspor i Sønderjylland. Forligs-brud, siger Venstre.
  Det længe planlagte dobbelte togspor i Sønderjylland bliver nu syltet. 
  Det står klart efter et møde i Folketingets trafikudvalg i dag. 
  Pengene går i stedet til elektrificeringen af strækningen mellem Lunderskov og Esbjerg.  Det sidste glæder Esbjergs borgmester. 
  I Vamdrup er der også glæde. Her slipper en række beboere for at flytte, hvis dobbelt-sporet ikke bygges. Det vil nemlig kræve, at en række huse skal rives ned. 
  Dobbeltsporet gennem Vamdrup og sydpå er faktisk aftalt i et bredt forlig i 2009. Det har fået specielt Venstre til at tale om "forligsbrud". 
  Henrik Dam Kristensen står i eftermiddag skoleret i udvalget. Og meldingerne siger, at mødet trækker ud.
  
  Skal være færdig i 2015
  Forligspartierne har afsat 700 millioner kroner til at anlægge dobbelt spor på jernbanen mellem Vojens og Vamdrup. Arbejdet skulle være igang i år, og det skal være færdigt i 2015. 
  Forligspartierne vil senere træffe beslutning om et dobbelt spor mellem Tinglev og Padborg. Dermed bliver hele den sønderjyske bane dobbeltsporet. Det vil fjerne flere flaskehals-problemer, som især går ud over godstrafikken.
  